REGULAMENTUL (CE) NR. 218/2007 AL COMISIEI
din 28 februarie 2007
privind deschiderea și modul de gestionare a contingentelor tarifare comunitare pentru vinuri
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 62 alineatul (1),
întrucât:
(1)
Acordul sub forma unui schimb de scrisori dintre Comunitatea Europeană și Republica Argentina privind modificarea concesiilor din programele Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace în curs de aderare la Comunitatea Europeană (2), aprobat prin Decizia 2006/930/CE a Consiliului (3), prevede deschiderea contingentelor tarifare pentru vin.
(2)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4) a codificat regulile de gestionare a contingentelor tarifare destinate a fi utilizate în ordinea cronologică a datelor de acceptare a declarațiilor vamale.
(3)
În conformitate cu angajamentele asumate de Comunitate în temeiul acordului sub forma unui schimb de scrisori, prezentul regulament ar trebui să se aplice de la 1 ianuarie 2007.
(4)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Pentru produsele importate în Comunitate se deschid următoarele contingente tarifare:
(a)
un contingent tarifar de 20 000 hl (erga omnes) pentru vin (pozițiile tarifare cu numerele 2204 29 65 și 2204 29 75), cu o taxă aplicabilă pentru contingent de 8 EUR/hl (numărul de ordine 09.0095);
(b)
un contingent tarifar de 40 000 hl (erga omnes) pentru vin (pozițiile tarifare cu numerele 2204 21 79 și 2204 21 80), cu o taxă aplicabilă pentru contingent de 10 EUR/hl (numărul de ordine 09.0097).
Articolul 2
Contingentele tarifare menționate la articolul 1 sunt gestionate de Comisie, în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 februarie 2007.